SKRIFTLIG FORESPØRGSEL E-2036/02

af Erik Meijer (GUE/NGL) til Kommissionen

(10. juli 2002)

Om: Priskonkurrence indenfor luftfartssektoren og beskyldninger om, at omkostningerne nedbringes ved omgåelse af sikkerhedsreglerne

1. Har Kommissionen kendskab til en rapport fra det uafhængige klagenævn Chirp, som er omtalt i The Times og hvori det nævnes, at ikke nærmere betegnede lavprisluftfartsselskaber lægger pres på deres piloter for at overholde de stramme tidsplaner ved at reagere aggressivt på lufttrafikledernes instrukser, ved at nærme sig lufthavnene ved for høj hastighed, ved at afskære de foreskrevne indflyvningssving og at flyve over forbudte områder, herunder beboelsesområder?

2. Kan Kommissionen bl.a. på grundlag af erfaringerne fra Eurocontrol bekræfte, at denne farlige adfærd forekommer og at den navnlig optræder hos selskaber, som tilbyder passagererne billige billetter?

3. Hvilke konsekvenser har det for sikkerheden, at lavprisselskabernes fly holdes på vingerne elleve timer om dagen i forhold til otte timer for det store nationale selskaber?

4. Hvilke muligheder findes der i øjeblikket for at udelukke luftfartsselskaber, der gør sig skyldige i den i punkt 1-3 nævnte opførsel, fra at deltage i lufttrafikken over medlemsstaternes territorium?

5. Hvordan agter Kommissionen at sikre passagererne og befolkningen omkring lufthavnene en bedre beskyttelse mod den forhøjede risiko som følge af nedprioritering af sikkerheden i forhold til for hæftige bestræbelser på at nedbringe omkostningerne?

Kilde: De Volkskrant af 19.6.2002

Svar afgivet på Kommissionens vegne af Loyola de Palacio

(22. august 2002)

1. Kommissionen modtager ikke rutinemæssigt genparter af de rapporter, der udfærdiges som led i CHIRP-programmet (The United Kingdom Confidential Human Factors Incident Reporting Programme). Piloter på fly, der dirigeres af flyvekontroltjenesterne, er forpligtet til at flyve i overensstemmelse med bestemte regler, der gælder under sådanne omstændigheder. Hvis piloterne overtræder disse regler, vil flyvekontrolorganisationerne træffe de fornødne foranstaltninger, navnlig når overtrædelsen kan bringe sikkerheden i fare.

2. Alle tilfælde med manglende disciplin fra de piloters side, der flyver under ledelse af flyvekontroltjenesterne, behandles direkte af den pågældende flyvekontrolorganisation i samråd med det luftfartsselskab, piloten arbejder for, samt de nationale reguleringsmyndigheder, som har udstedt certifikater til luftfartsselskabet og licens til piloten. På indeværende tidspunkt har Kommissionen endnu ikke modtaget noget vidnesbyrd om, at lavprisselskaberne skulle opføre sig anderledes end andre.

3. Der er ingen sikkerhedsmæssige virkninger i forbindelse med, at fly benyttes længere i en given periode, så længe alle sikkerhedsforskrifter er overholdt.

4. Når et flyselskab ser stort på sikkerhedsbestemmelserne, vil dets nationale luftfartsmyndigheder blive nødt til at efterforske sagen og kan da beslutte at suspendere dets flyvecertifikat eller trække det tilbage.

5. Kommissionen har med godt resultat foreslået, at der etableres et europæisk luftfartssikkerhedsagentur. Dette agenturs vigtigste mål bliver at etablere og opretholde et højt ensartet sikkerhedsniveau for civilflyvningen i Europa.